**Sajtóközlemény Azonnali közlésre**

Kiadó: Magyar Villamosmérnök- és Informatikus-hallgatók Egyesülete (MAVE)

**Megújult feladatírói csapattal vár idén az 1 millió forintos összdíjazású Challenge24!**

Magyar kupa weboldala:<http://ch24.org/magyar.html>

Nemzetközi verseny oldala: [http://ch24.org](http://ch24.org/)

A Magyar Villamosmérnök- és Informatikus-hallgatók Egyesülete (MAVE) idén is meghirdette éves nemzetközi programozó versenyét, a Challenge24-et.

Egy friss ötletekkel teli nemzetközi feladatírói és szervezői csapattal idén is megszervezik Európa egyik legnagyobb és legrangosabb versenyének számító Challenge24-et – így nemcsak a rendezvény színvonala lesz magasabb, de a versenyzők még erősebb szakmai mezőnyre és kihívásra számíthatnak! A háromfős programozó csapatok a 2017. április 15-i négy órás internetes előválogatóból kerülhetnek a budapesti döntőbe, melyet június 29. és július 2. között rendeznek meg az Óbudai Egyetemen. **Jelentkezni a** [**ch24.org**](http://ch24.org/) **címen lehet április 13-ig.**

A verseny alatt a résztvevők által használt fejlesztőeszközökre, könyvekre, operációs rendszerre és a programozási nyelvre vonatozóan nincs megkötés. A megmérettetés során a versenyzők saját gépeiket használhatják. Így oldják meg a matematikai, algoritmuselméleti, vagy akár mérnöki problémákat, amely során leginkább a kreativitásukra lesz szükségük. A budapesti döntő során pedig már nem csak a feladatok várják a versenyzőket, hanem egy kiváló közösség is, ahol életre szóló szakmai ismeretséget köthetnek a legjobb programozókkal, vagy akár a verseny támogatóival, szervezőivel. Nem véletlen, hogy rengeteg régi résztvevő tér vissza újra és újra az elmúlt évekből. Az 1 millió forint összegű nyeremények sorában értékes audió és számítástechnikai eszközök várnak a nyertesekre!

A hallgatók részvételét a hazai egyetemek mellett külföldi felsőoktatási intézmények is támogatják, illetve magyar és nemzetközi cégek sora tartja fontosnak a tehetségek felkutatását és felkarolását - többek között a Google is, aki már 2011 óta támogatja a versenyt.

A versenyre április 13-ig lehet jelentkezni a verseny weboldalán: [ch24.org](http://ch24.org/)

Az eseményről készült videós összeállítás:

<https://youtu.be/O42FOcP5mTo>

Az elmúlt évekről készült képek:

<http://ch24.org/gallery.html>

**Sajtókapcsolatok:**

**Kovács László Károly**

Telefon: +36-20-545-3320

Email: kovacs.laszlo@eestec.hu

[http://ch24.org](http://ch24.org/)

**Neukirchner Péter**

Telefon: +36-30-911-3335

Email: neukirchner.peter@eestec.hu

[http://ch24.org](http://ch24.org/)

További részletek a szerkesztőknek:

**MAVE – EESTEC LC Budapest**

[**http://eestec.hu**](http://eestec.hu/)

A Magyar Villamosmérnök- és Informatikus-hallgatók Egyesülete (MAVE) 1986-ban alakult azzal a céllal, hogy a mérnökhallgatók ismereteit bővítse, látókörét szélesítse. Alapításától tagja az Európai Villamosmérnök-hallgatók Egyesületének (Electrical Engineering STudents European assoCiation, EESTEC). A non-profit diákegyesület célja, hogy a fiataloknak egyedülálló élményeket és lehetőségeket nyújtson:

· szakmai tanfolyamokkal,

· szakmai versenyekkel,

· soft-skill tréningekkel,

· szakmai feladatokkal,

· külföldi utazásokkal,

· kapcsolati háló növelésével,

· erős baráti közösségben.

Legyen szó nyári vízitúráról, izzasztó, de érdekes programozó versenyről, elismert szakemberek előadásairól, nemzetközi konferenciáról vagy életre szóló barátságokról, a MAVE minden lehetőséget megad rá. A szélesebb körben vett diákságból évente több százan vesznek részt programjaikon és több mint félszázan utazhatnak külföldre EESTEC partnerszervezeteik rendezvényeire.

Az egyesület munkáját számtalan hazai és nemzetközi támogató ismeri el. Munkamódszerük az erős csapatmunka, melyben új módszereket és lehetőségeket is folyamatosan igyekeznek alkalmazni, ezáltal folyamatosan fejlődni.

A MAVE egy dinamikus szervezet, fontosnak tartja a fejlődést, megújulást. Új tagokat, új ötleteket bármikor szívesen fogadnak, értékelik az önkéntességet.

Tagjaik főként a BME, ELTE, Óbudai Egyetem, valamint a Pázmány hallgatói, de számos más egyetem és szak hallgatói segítették korábban is és most is munkájukat.

**Challenge24**

A Nemzetközi 24 órás Programozó verseny hazánk és Európa egyik legnagyobb platformfüggetlen versenye, melyet 2000 óta rendeznek meg. Évente több mint 200 csapat verseng, hogy bejuthasson a 30 csapatos budapesti döntőbe. A versenyt 2000-2012 között a BME-n, míg 2013 óta az Óbudai Egyetemen rendezték meg.